L'agència analitza el contingut de la resolució judicial davant "les diferents interpretacions que s'estan fent" ACN Barcelona.-L'Agència Tributària de Catalunya (ATC) espera poder informar aviat als contribuents sobre l'efecte de la sentència publicada aquest dijous que determina que els impostos de les hipoteques les ha de pagar el banc i no el client. En un comunicat, l'organisme explica que està analitzant el contingut de la resolució judicial davant "les diferents interpretacions que s'estan fent" ja que la sentència no especifica si hi ha retroactivitat amb les hipoteques contractades amb anterioritat. Precisament, aquest divendres el president de la Sala Tercera Contenciosa del Tribunal Suprem , Luis María Díez-Picazo, ha decidit portar al ple la sentència de la secció 2a de la Sala Contenciosa- Administrativa i la trentena de magistrats que el formen decideixin quina jurisprudència apliquen, si la coneguda aquest dijous o l'anterior. El president argumenta que el tema es porta al ple perquè suposa "un gir radical" en el criteri de jurisprudència i té una "enorme repercussió social i econòmica". El criteri del ple està per sobre del que va fixar la sentència, dictada per sis magistrats.

Summary: L'ATC espera informar aviat als contribuents sobre els efectes de la sentència de l'impost de les hipoteques


El Departament de Cultura i l'Institut Català del Sòl (Incasòl) han finalitzat les obres de restauració de la façana del carrer Canceller Dou de la Universitat de Cervera, monument històric declarat bé cultural d'interès nacional. Els treballs han consistit en la restauració de la façana sud de l'edifici d'aproximadament 90 metres de llargària, flanquejada per dues torres. S'han centrat en els murs, la rehabilitació de la pedra, de les portes i de les finestres, entre altres actuacions. Les obres, promogudes per Cultura, han tingut un cost de 215.863,06 euros aportats per Incasòl, mitjançant els fons provinents dels convenis de transferències dels anys 2015 i 2016 amb l'Agència de l’Habitatge de Catalunya, i s'emmarquen en el programa de l'1% cultural. Els treballs han suposat el repicat els murs, arrebossat tota la base, estucat els paraments amb morter de calç, sorra de marbre blanc i calorejat amb terres natural. El color és el mateix que el de la porta de l'arxiu situat al pati interior. També s'ha restaurat la pedra de les cornises, portals i finestres amb pedra marró, reconstruït els brancals amb pedra. S'han reconstruït les llosanes dels sis balcons amb pedra marró, seguint el disseny original del cantell i el plafó inferior, amb acabat buixardat. Així com les mènsules de suport dels balcons. Les baranes de forja s'han fregat i pintat, recuperant els poms de bronze i polit dels originals conservats a l'obra.    Pel que fa als accessos, s'han restaurat les dues portes d'entrada de la façana sud, seguit els plànols del projecte i les característiques constructives de l'obra original de la Universitat.   Les obres també han comportat la retirada de les reixes exteriors de les finestres i, a la planta baixa i primera planta, s'han reconstruït diferents finestres segons els plànols i les característiques constructives originals de la Universitat de Cervera. La resta de finestres i balcons de la planta primera s'han restaurat, recuperant la fusteria malmesa de la zona baixa exterior. Igualment, tots els finestrals i balcons han recuperat les vidrieres seguint les característiques constructives de l'obra original. Finalment, la fusteria de tota la façana s'ha pintat amb esmalt sintètic, color mangra.   La Universitat de Cervera, bastida entre el 1718 i el 1740, és un imponent edifici de planta rectangular i amb torres prismàtiques als angles, ubicat prop de l'antic call jueu de la capital de la Segarra.

Summary: Finalitzen les obres de restauració de la façana sud de la Universitat de Cervera


El Sindicat Espanyol de Pilots de Línies Aèries (Sepla) ha assegurat que Ryanair preveu fer fora 105 pilots a tot l'Estat, 28 dels quals són membres de la tripulació tècnica que té a l'aeroport de Girona-Costa Brava. La companyia aèria va posar sobre la taula aquestes xifres en la primera reunió de negociació de l'ERO amb els sindicats, segons Sepla. A més de la reducció de plantilla a Girona, l'empresa irlandesa pensa deixar sense feina 29 pilots a Tenerife, 29 més a Las Palmas i 19 a Lanzarote. La mesura també afectaria 327 tripulants de cabina. En un comunicat, el sindicat de pilots ha acusat l'empresa d'impedir solucions alternatives als acomiadaments en les mediacions i d'intentar "obviar l'antiguitat" dels treballadors amb l'objectiu d'oferir unes compensacions més baixes dels que els pertocaria.

Summary: Ryanair pensa acomiadar gairebé 30 pilots de l'aeroport de Girona-Costa Brava, segons Sepla


La Policia Local de Blanes (Selva) ha interposat 1.455 denúncies en dos mesos per saltar-se el confinament. Segons informa l'ajuntament, des que els agents van començar a fer controls diaris a peu de carrer i de carretera per comprovar el compliment de les mesures incloses per l'estat d'alarma per prevenir l'expansió del virus, han identificat 8.565 persones i han controlat 13.355 vehicles. El gruix de les infraccions s'han detectat durant el darrer mes, període durant el qual s'han doblat el nombre de denúncies i d'identificacions. Els controls s'han distribuït arreu de tot el municipi posant el focus als punts més susceptibles per detectar incompliments de les restriccions de moviments.  Durant el darrer mes, la Policia Local de Blanes ha doblat el nombre d'actes-denúncia aixecades, així com d'identificacions de vehicles. Del 16 de març al 16 d'abril van ser 6.073 vehicles, i el passat 16 de maig la xifra havia pujat als 13.335 vehicles. Respecte el nombre de persones identificades del 16 de març al 16 de maig han estat 8.565, més del doble que en el primer mes, quan van es van identificar 3.054 persones. En relació a les denúncies tramitades per incomplir l'estat d'alarma a data del 16 de maig són un total de 1.455, en relació a les 770 que la Policia Local de Blanes havia fet el primer mes. Per últim, del 16 de març al 16 de maig s'han fet dues detencions relacionades amb l'incompliment del decret, totes dues durant el primer mes. Pel que fa a la tipologia de les actes-denúncia, en general són per no poder justificar el motiu de la presència al carrer o a la carretera. En alguns casos no han calgut gaires preguntes, com per exemple alguns casos de persones a qui s'ha trobat a la platja prenent el sol, o casos molt anecdòtics com el de l'home que va respondre que estava passejant el gos però no en duia cap. Coincidint amb els caps de setmana, la presència de la Policia Local s'ha fet especialment intensa a peu de carretera, coordinant-se amb els efectius dels Mossos d'Esquadra per cobrir els principals punts d'accés a Blanes. L'objectiu ha estat aturar principalment l'arribada de veïns d'altres municipis amb segones residències. En aquest sentit, segons els efectius policials, aquests controls han estat especialment efectius com a mesura dissuasiva. Quan han enxampat algú que es dirigia a la seva segona residència, a banda d'aixecar la corresponent acta-denúncia, els han fet girar cua i tornar al lloc d’origen.

Summary: La Policia Local de Blanes interposa 1.455 denúncies en dos mesos per saltar-se el confinament


El primer secretari del PSC, Miquel Iceta, ha lloat aquest dijous, en una entrevista a RNE, la figura de Meritxell Batet com a possible cap de llista dels socialistes catalans per a les eleccions espanyoles del 26-J. I és que Iceta ha volgut rebre “amb respecte” la decisió de la que fos candidata i exministre, Carme Chacón, de no optar a repetir com a número u del PSC per Barcelona al Congrés, i això obre la porta al ball de noms per substituir-la. Iceta, de fet, ha desvetllat que quan l’exsenador Carles Martí va anunciar que volia concórrer a primàries per enfrontar-se a Chacón, va decidir donar suport a l’exministra. Tenint en compte aquesta escassa simpatia del líder del PSC per Martí, és d’esperar que es posin altres noms sobre la taula, i un dels més probables és el de la que fos número dos del PSOE per Madrid, la catalana Meritxell Batet, que a més comptaria també amb el vistiplau de Martí i s’evitarien unes primàries. En aquest sentit, Iceta no ha dubtat en assegurar que Batet té atributs i títols suficients per ocupar el cap de llista del PSC i moltes altres atribucions”.

Summary: Iceta: “Batet té atributs i títols suficients per ocupar el cap de llista del PSC i moltes altres atribucions”


JxCat ha manifestat que la sentència del Tribunal Suprem (TS) contra els líders independentistes és una "barbaritat" i suposa la defunció de "drets, llibertats i democràcia". La candidata de JxCat a les eleccions del 10-N Laura Borràs ha atribuït la sentència a una justícia "inhumana i antidemocràtica" i ha lamentat "l'absoluta falta de garanties". En roda de premsa des del Parlament, juntament amb el portaveu de JxCat a la cambra catalana, Eduard Pujol, Borràs ha conclòs que la resolució judicial que s'ha fet pública aquest dilluns "enterra el dret a tenir una justícia justa". "Si per posar urnes la resposta són 100 anys de presó. La resposta només pot ser més urnes i més política. Amb la sentència se'ns demostra que l'únic camí possible és la independència", ha conclòs. Per a JxCat, 100 anys de presó és una "suma esgarrifosa" i la sentència no només condemna els "presos polítics" sinó també "la democràcia, la política i Catalunya".  "L'estat espanyol amb aquesta sentència ens presenta davant una defunció. Enterra de cop drets, llibertats i democràcia. Enterra també un dels principis democràtics essencials, el dret a tenir una justícia justa", ha lamentat Borràs. Així mateix, ha denunciat el "degoteig de filtracions miserables" i que la sentència hagi arribat amb "danys irreparables" ja que, segons ha recordat, prèviament s'ha aplicat el delicte de rebel·lió per prendre "drets electorals" als polítics presos. Per a JxCat, la resposta a la sentència ha de ser "més urnes i més política" ja que, segons ha dit, la resolució judicial també suposa una renúncia a fer política. "Amb la sentència se'ns demostra que l'únic camí possible és la independència. Contra la sentència, diem independència", ha conclòs.  Borràs ha explicat que just després de conèixer la sentència han pogut parlar amb l'exconseller Josep Rull i que els hi ha transmès "fermesa i determinació". "Vol que estiguem al carrer i amb la gent", ha afegit. Preguntada pel vídeo que ha difós la Moncloa per reivindicar les "fortaleses" de la democràcia espanyola, Borràs ha respost que es tracta d'un "intent de promocionar allò que consideren que és feble" i ha citat la dita popular castellana 'Dime de que presumes y te diré de que carezes'.

Summary: JxCat atribueix la sentència a una "justícia inhumana i antidemocràtica" i constata la defunció de drets i llibertats


El 14è Congrés del PSC, que comença aquest divendres a la tarda i s'allargarà fins diumenge, ha de servir per resituar la formació com a primer partit de Catalunya "el més aviat possible". Així ho ha afirmat el seu secretari d'Organització, Salvador Illa, en una atenció als mitjans en què ha assegurat que Catalunya es troba en un "cul de sac" i que només l'aposta dels socialistes per "la justícia social, el feminisme, l'ecologia i el diàleg" pot treure-la d'aquesta situació. "Volem aprofitar aquests tres dies de debat per posar les bases per tal que el PSC torni a ser la primera força política de Catalunya", ha subratllat. Illa ha confiat que el conclave socialista doni un mandat a la futura direcció per "treballar amb ambició i no escatimar esforços" per guanyar les properes eleccions al Parlament. Illa ha visitat aquest matí el Palau de Congressos de Catalunya, a Barcelona, que és on tindrà lloc l'aplec socialista, i ha explicat que hi participaran "prop de 2.000 persones representatives del partit", entre militants, delegats, observadors i convidats. Aquest mateix divendres el primer secretari, Miquel Iceta, presentarà l'informe de gestió del seu darrer mandat, que es votarà, i no serà fins al cap de setmana que se sotmetrà a votació que Iceta repeteixi en el càrrec. Aquest cop, a diferència de l'any 2016, no s'ha presentat cap rival que discuteixi el lideratge a Iceta, per la qual cosa els electors hauran de triar entre votar 'sí' o fer-ho en blanc. Està previst que la vicepresidenta espanyola en funcions, Carmen Calvo, visiti el 14 Congrés del PSC demà dissabte i que el ministre de Foment en funcions i secretari d'Organització del PSOE, José Luis Ábalos, ho faci diumenge. Tot i que s'havia anunciat que l'exministre i ara alt representant de la Unió Europea per a Afers Exteriors, Josep Borrell, participaria al conclave, finalment ho farà a través d'un vídeo. Tampoc hi acudirà el secretari general del PSOE i president espanyol en funcions, Pedro Sánchez. Illa ha reconegut que el 14è Congrés "coincideix en el temps amb les negociacions per investir Pedro Sánchez" com a president espanyol, però ha defensat que se celebri igualment perquè "tocava fer-lo ara". Sobre la investidura, que s'està negociant entre el PSOE i ERC –amb Illa com un dels participants en les reunions–, s'ha limitat a dir que el PSC vol "un govern de progrés a Espanya i dialogant" i que "qui compleix aquestes condicions, a banda de tenir l'aritmètica, és Pedro Sánchez". El 14è Congrés del PSC arriba amb dos elements de debat que han generat controvèrsia les darreres setmanes: l'escola catalana i el reconeixement de Catalunya com a nació. El programa que es debatrà i probablement esmenarà proposa "reconèixer Catalunya com a nació i Espanya com a estat plurinacional" i un "model plurilingüe a l'escola" en què es defensi tant el català com el castellà però "amb la flexibilitat que la realitat sociolingüística present exigeix".

Summary: El PSC afronta el seu 14è Congrés amb la voluntat d'esdevenir el primer partit a Catalunya "el més aviat possible"


La Cambra de Contractistes ha recomanat a les empreses suspendre l'activitat en les obres on no sigui possible garantir que l'activitat "es podrà desenvolupar amb estricte compliment de les normes de prevenció recomanades per l'OMS i per les autoritats sanitàries del país". En un comunicat, l'organització ha instat les empreses a afrontar el repte del coronavirus "amb confiança, responsabilitat i esperança", especialment per protegir els treballadors, però també les companyies i els clients, públics i privats. A més, els contractistes han mostrat confiança en les institucions per gestionar la situació actual.

Summary: La Cambra de Contractistes recomana suspendre les obres on sigui impossible garantir les normes de prevenció


Soraya Sáenz de Santamaría, vicepresidenta del govern espanyol, ha avisat a través de Twitter Carles Puigdemont que l'executiu estatal no permetrà "estructures paral·leles". Sáenz de Santamaría ha afirmat que Puigdemont no serà president de la Generalitat "perquè el govern va recórrer la seva candidatura al Tribunal Constitucional". I ha afegit: "No permetrem estructures paral·leles, ni que surti un sol euro de l'erari públic perquè visqui a Brussel·les". Puigdemont ha anunciat aquest dijous que retira "provisionalment" la candidatura a la presidència de la Generalitat i ha proposat que s'hi presenti el número dos de la llista de Junts per Catalunya, Jordi Sànchez, empresonat de forma preventiva per ordre del Tribunal Suprem.

Summary: Sáenz de Santamaría avisa Puigdemont: "No permetrem estructures paral·leles"


El Departament de Salut ha confirmat aquest dimarts sis nous brots de covid-19 en les darreres 24 hores a la demarcació de Tarragona, amb la qual cosa la xifra de focus se situa en dinou. Al Camp de Tarragona els nous brots s'han localitzat a Tarragona (amb quatre casos positius i 23 contactes en seguiment), Salou (cinc casos i 33 contactes), Reus (quatre casos i 33 contactes) i Vila-seca (cinc casos i 23 contactes). Tots són de l'àmbit familiar tret del de Salou, que correspon a un grup d'amics. A les Terres de l'Ebre n'hi ha un a Sant Carles de la Ràpita (tres casos i 15 contactes en un àmbit social), i un altre de tipus familiar al Raval de Crist de Roquetes amb tres casos confirmats i una xifra de contactes pendent de determinar.  D'altra banda, s'ha confirmat la mort d'una segona persona a l'hospital de Santa Creu de Jesús que havia donat positiu per covid-19. Es tracta d'un dels ingressades a la unitat de cures pal·liatives, que es trobava "en la fase final de la seva vida", segons ha informat l'Ajuntament de Tortosa.  Per la seva banda, l'alcalde d'Amposta, Adam Tomàs, ha informat que una treballadora de l'Hospital Comarcal d'Amposta ha donat positiu i que s'està a l'espera dels resultats de les proves PCR fetes a personal i pacients ingressats a la tercera planta. La resta del centre funciona amb normalitat.

Summary: Sis nous brots eleven a dinou els focus de covid-19 a la demarcació de Tarragona


El conseller de Salut, Antoni Comín, ha anunciat aquest dijous un nou projecte d’ús de dades sanitàries per a la recerca que substituirà el que es volia impulsar en la legislatura anterior i que no va reeixir, el Visc+. Comín ha estat taxatiu a l’hora d’explicar-ho, afirmant que aquell projecte, tal i com es va concebre, “no està viu, ja no existeix”. El conseller ho ha explicat en una interpel·lació parlamentària , en el marc de la qual ha afirmat que el Departament treballa per impulsar un programa “que permeti l’ús de les dades sanitàries dels catalans perquè la recerca avanci”. Cal recordar que la iniciativa Visc+ va causar controvèrsia perquè en un primer moment es permetia l’accés a les dades sanitàries a empreses privades. Posteriorment aquest extrem es va canviar. Comín també ha desgranat el conjunt de principis que regularà el nou projecte de recerca, com ara que només podran accedir a les dades els centres de recerca de titularitat pública o sense ànim de lucre acreditats pel Centre de Recerca de Catalunya (CERCA). A més, tots els projectes de recerca hauran d’haver estat avaluats i acordats en el sí de comitès ètics d’investigació clínica (CEIC). També s’establirà un control de proporcionalitat per garantir que s’accedeixi al mínim de dades anonimitzades necessàries per al projecte de recerca. Un altre dels principis del projecte serà el dret dels ciutadans a excloure’s, així com elaborar un procés d’anonimització amb màximes garanties i seguretat. Finalment, l’últim principi seria el de la transparència, és a dir, el principi de governança de les dades amb l’objectiu de garantir que tot el que es fa respecti aquests paràmetres i amb coneixement de la ciutadania. En aquest sentit, Comín ha assegurat que la gestió de les dades “no s’externalitzarà”, sinó que serà exclusivament de l’Agència de Qualitat i Avaluació Sanitàries de Catalunya (AQuAS). Per tot plegat, el conseller ha afirmat que el projecte Visc+, tal i com es va concebre en l’anterior legislatura, “no està viu, ja no existeix”.

Summary: Comín anuncia un nou projecte d’ús de dades sanitàries per a la recerca i diu que el Visc+ “ja no existeix”


La Guàrdia Civil ha detingut quatre persones a Catalunya en l'operació que porta a terme el cos policial a nivell de l'Estat contra l'enaltiment del terrorisme a les xarxes socials. Tres de les detencions s'ha produït a la demarcació de Barcelona i una quarta a la demarcació de Tarragona. L'operació, que continua oberta i està coordinada del Jutjat Central d'Instrucció número 6 de l'Audiència Nacional, ha permès detenir fins ara tretze persones en set comunitats. L'operació –denominada 'Araña IV- és la continuació d'altres operacions que porten el mateix nom 'Araña I' i 'Araña II' al maig i novembre del 2014 i 'Araña III' al maig de l'any passat. En aquestes tres fases de l'operació es van detenir més de 60 persones.  Les detencions fora de Catalunya s'han produït a Múrcia (2), Madrid (1), la Corunya (1), Pontevedra (1), Navarra (1), València (1), Alacant (1) i Granada (1). Segons ha indicat el Ministeri de l'Interior, els detinguts són usuaris de xarxes socials que podrien haver comès de forma continuada delictes d'enaltiment del terrorisme així com d'humiliació de les víctimes del terrorisme. Les investigacions dutes a terme fins al moment han permès localitzar a les xarxes socials nombrós contingut apologètic de diferents grups terroristes, en particular ETA, però també d'altres organitzacions com a GRAPO o Terra Lliure, així com contingut que  humilia directament les víctimes d'aquestes organitzacions, segons ha apuntat el Ministeri.  El contingut apologètic investigat manca de qualsevol tipus de privadesa, és a dir, és d'accés públic, i per tant accessible a qualsevol usuari d'Internet. Gran part d'aquests continguts són difosos per usuaris anònims. No obstant això, les investigacions han permès la identificació de les persones responsables d'aquestes publicacions. El Ministeri puntualitza que ha estat fonamental la col·laboració ciutadana en les investigacions. Aquesta col·laboració es desenvolupa principalment a través del portal d'Internet 'Col·labora' de Guàrdia Civil i dels perfils oficials en xarxes socials del cos policial. Una vegada finalitzada en seu judicial la salvaguarda del contingut publicat a les xarxes pels perfils investigats, les persones detingudes seran posades en llibertat a disposició judicial, amb obligació de comparèixer davant l'autoritat judicial competent si així ho acordés, segons el Ministeri de l'Interior.

Summary: Quatre detinguts a Catalunya en l'operació de la Guàrdia Civil contra l'enaltiment del terrorisme a les xarxes socials


Andalusia i Galicia han fet la sol•licitud a la reunió telemàtica amb el Ministeri  ACN Madrid .-La Comunitat de Madrid també demanarà a Sanitat passar a la fase 1 el proper dilluns 11 de maig. La decisió l’ha pres la presidenta de la comunitat, Isabel Díaz Ayuso, després de la reunió que el govern ha mantingut aquesta tarda. Andalusia i de Galicia han fet la mateixa sol•licitud aquest dimecres en el marc de la reunió telemàtica mantinguda entre l’equip tècnic del Ministeri i els de les conselleries de Salut d’ambdues comunitats. Des de Sanitat asseguren que analitzaran la documentació. Aquest dimecres a la tarda, el Govern de la Generalitat també ha anunciat que ha proposat que tres de les nou regions sanitàries, Camp de Tarragona, l’Ebre i el Pirineu, passin a la fase 1 del pla de desescalada el dilluns.

Summary: La Comunitat de Madrid també demanarà passar a la fase 1 el proper dilluns


El sindicat SAP-FEPOL ha denunciat "mancances de seguretat" als calabossos i al vestíbul de la comissaria de Vistalegre de Girona, la seu de la Regió Policial. En un comunicat, assegura que la zona de custòdia dels detinguts no té prou ventilació i que les cel·les es troben en condicions "deficients". Pel que fa al vestíbul, el sindicat reclama que s'hi instal·lin mampares i que s'incrementin "les mesures de protecció" dels agents que es troben a la zona de porta. Per al SAP-FEPOL, aquestes mancances s'afegeixen a la falta d'inversió que arrossega l'edifici, una "antiga fàbrica tèxtil" reconvertida en comissaria. El sindicat reclama a la Generalitat que actuï i recorda que ja ha elevat denúncies i queixes al Síndic de Gregues i a la Inspecció de Treball. El SAP-FEPOL reclama al Departament d'Interior que solucioni amb urgència "les deficiències" que té la comissaria de Vistalegre de Girona. Sobretot, incideix en dues zones: el vestíbul i l'àrea de custòdia de detinguts (on hi ha els calabossos). El sindicat recorda que les "mancances de seguretat" s'arrosseguen des de fa temps. Diu que, al maig del 2017, el SAP-FEPOL ja va fer un primer informe on les posava en relleu, juntament amb tot "un seguit d'incompliments de normatives laborals". I que, al juliol de l'any passat, aquest informe es va traduir en una denúncia davant del Síndic de Greuges. "I és aquí on s'agreuja el cas, perquè a la seva resposta, el mateix Síndic va posar de manifest tots els extrems denunciats i va requerir l'Administració perquè solucionés els aspectes de seguretat i cura dels detinguts", concreta el comunicat. El SAP-FEPOL critica, però, que d'ençà del novembre – quan es va conèixer la resolució- i fins ara, "no s'ha fet cap mena d'actuació que millori la situació". El sindicat critica que l'àrea de custòdia de detinguts no té prou ventilació, i que els calabossos es troben en "condicions deficients". I assegura que aquestes mancances, "que generen una gran inseguretat tant pels agents com pels detinguts", s'han de solucionar de "manera immediata". Pel què fa al vestíbul, el SAP-FEPOL recorda que Catalunya es troba "en nivell 4 d'alerta antiterrorista" i exigeix que, com també va demanar el Síndic, els agents que es troben a la zona de porta disposin "de mampares i altres mesures de protecció". Actualment, s'estan darrere d'un taulell. "Res de res" El sindicat critica que, fins ara, el Departament d'Interior no hagi fet "res de res". Explica que, a més de les denúncies al Síndic, també n'ha adreçades a la Inspecció de Treball i ha fet requeriments a la Subdirecció General de la Policia, "denunciant la manca i el mal estat del material" que hi ha a la comissaria de Vistalegre. "Davant la inactivitat de l'Administració, la nostra organització no es cansarà de reivindicar aquestes millores i fer un pas més en la lluita per millorar unes condicions de treball indignes", subratlla el SAP-FEPOL. I aquí, el sindicat recorda que, abans que es reconvertís en comissaria, l'edifici de Vistalegre havia estat una fàbrica tèxtil.  "A dia d'avui, passats més de trenta anys i a tocar dels quaranta, se segueixen fent les tasques policials al mateix lloc, a la mateixa fàbrica, sense pràcticament haver-se fet cap tipus de renovació o actualització més", diu el SAP-FEPOL. I conclou: "Malgrat ser un edifici policial, malgrat estar en funcionament les 24 hores del dia, dels 365 dies l'any, amb l'evident desgast i afectació que això suposa, no s'ha fet cap intervenció més".

Summary: El sindicat SAP-FEPOL denuncia "mancances de seguretat" als calabossos i al vestíbul de la comissaria de Vistalegre


Borges Agricultural & Industrial Nuts (BAIN) ha fixat el preu de la seva ampliació de capital en 20,91 euros per acció i busca captar 23,5 MEUR al mercat financer amb l’objectiu d’impulsar el seu pla d’expansió 2016-2021. Així ho va aprovar dilluns el Consell d’Administració de la companyia, amb els poders que li va atorgar la Junta d’Accionistes del passat 16 de febrer.  El preu de subscripció de les accions de nova emissió es concreten en 3,01 euros de valor nominal més una prima d’emissió de 17,9 euros. La companyia posa al mercat 1,127 milions de noves accions amb la previsió de fer el salt al mercat continu en un termini màxim de 12 mesos. Els accionistes de la societat tindran el dret de subscripció preferent sobre les noves accions.  “Aquest és un nou pas endavant de la companyia, que li permetrà reduir la dependència dels agents del mercat i incrementar la seva autonomia productiva i la seva capacitat de gestió”, ha afirmat el conseller delegat de BAIN, David Prats. La filial de fruits secs de Borges preveu captar 23,5 MEUR amb aquesta ampliació de capital que destinarà a finançar el pla d’expansió, l’objectiu del qual és incrementar la producció pròpia d’ametlla per tal d’optimitzar la rendibilitat del procés de comercialització d’aquest fruit sec. En aquest sentit, els recursos obtinguts de l’ampliació de capital aniran destinats a l’adquisició de 2.500 hectàrees de terreny al sud d’Espanya i Portugal en les quals la companyia plantarà uns 600.000 ametllers en cinc anys -a raó d’entre 240 i 280 arbres per hectàrea-. L’empresa ja ha tancat l’adquisició de 87 hectàrees a Badajoz i es troba en negociacions avançades per tal d’adquirir i/o llogar unes 750 hectàrees addicionals. A més, compta amb una cartera d’unes 2.000 hectàrees més en fase preliminar d’estudi. L’objectiu estratègic del pla és el de desenvolupar i diversificar la divisió agrícola de BAIN per incrementar les hectàrees de cultius propis i capturar així tot el valor de la cadena agroalimentària. D’aquesta manera, a mesura que s’incrementin els percentatges de producció pròpia, el marge de benefici millorarà de forma directa.

Summary: Borges preveu captar 23,5 MEUR per finançar el seu pla d’expansió al sud d’Espanya i Portugal


Els Bombers han fet les primeres sortides d'aquest divendres per les fortes pluges anunciades per Protecció Civil i que ja han començat a fer acte de presència en alguns punts del territori. Des de dos quarts de vuit de la tarda, s'han rebut onze avisos a la comarca del Ripollès i dinou més a la Regió d'Emergències de Lleida, la majoria a Lleida ciutat. Es tracta, principalment, de baixos inundats i arbres caiguts per la força del vent. En aquest sentit, Protecció Civil a visa de temps violent durant les pròximes dues hores, amb previsió de pedra i ratxes de vent superiors als 90 km/h, esclafits, tornados i mànegues a les comarques de Lleida.

Summary: Els Bombers reben onze avisos al Ripollès i dinou a Lleida per les fortes pluges d'aquest divendres


El Tribunal Suprem ha donat per tancada la instrucció de la causa del procés i dona per bona la investigació feta pel jutge instructor, Pablo Llarena. La Sala Penal ha obert judici oral contra Oriol Junqueras i la resta d'exconsellers, Jordi Sànchez, Jordi Cuixart i els membres sobiranistes de la Mesa. En total, s'asseuran al banc dels acusats 18 dels 25 processats per aquest tribunal, ja que set d'ells estan a l'estranger. La Sala Penal dona 5 dies a les acusacions (Fiscalia, advocacia de l'Estat i VOX) perquè presentin els escrits d'acusació i fixin per a cadascun d'ells quants anys de pena sol·licita i per quins delictes. Serà el moment de conèixer si es manté la rebel·lió. En la interlocutòria, els magistrats rebutgen les al·legacions de les defenses per evitar "dilacions indegudes" (en sol·liciten més de 300) i acorden l'arxivament de la causa contra Artur Mas, Neus Lloveras i Marta Pascal. La Sala Penal ha dictat dues interlocutòries: una per rebutjar les al·legacions de les defenses i concloure el sumari i l'altre per obrir judici oral contra els líders independentistes. A la pràctica, suposa que els magistrats confirmen el sumari practicat per Pablo Llarena, ja que ja va tancar la investigació el 10 de juliol. Ara, els magistrats que formaran el tribunal del judici donen per bona tota la investigació, fan un pas més i asseuen els processats al banc dels acusats.  Llarena va processar 25 persones però només 18 aniran a judici. Es tracta dels nou líders independentistes empresonats (Oriol Junqueras, Jordi Turull, Josep Rull, Raül Romeva, Joaquim Forn, Jordi Sànchez, Jordi Cuixart, Dolors Bassa i Carme Forcadell) i de la resta de processats que estan en llibertat provisional: els exconsellers Meritxell Borràs, Santi Vila i Carles Mundó, els exmembres de la Mesa Anna Simó, Lluís Maria Corominas, Joan Josep Nuet, Ramona Barrufet i Lluís Guinó.  Tots els que estan en presó preventiva estan acusats de rebel·lió, un delicte que pot comportar penes de fins a 30 anys. En els cas dels exmembres del Govern, també estan processats per malversació.  En canvi, el Suprem no jutjarà els que es troben a l'estranger, tot i estar processats. És el cas de Carles Puigdemont, Antoni Comín, Clara Ponsatí, Meritxell Serret, Lluís Puig, Anna Gabriel i Marta Rovira.  Mas, Pascal i Lloveras, fora de la causa definitivament La interlocutòria també arxiva les investigacions contra l'expresident Artur Mas, l'expresidenta de l'AMI Neus Lloveras, i l'excoordinadora del PDeCAT i actual senadora Marta Pascal. Llarena ja no els havia processat però VOX havia sol·licitat que sí formessin part de la causa. Ara, els magistrats els deixen fora definitivament.  Al·legacions rebutjades En la interlocutòria, de 59 pàgines, els magistrats rebutgen totes les al·legacions presentades per les defenses, que demanaven que es revoqués la instrucció i es practiquessin noves proves.  Els magistrats apunten que la defensa ha demanat més de 300 diligències per completar la feina feta per Llarena. Segons la interlocutòria, la bateria de proves sol·licitades presenten "visible confusió sobre la funcionalitat" i, en cas de ser acceptades, suposarien un "inadmissible perjudici del dret dels inculpats a tenir un procés sense dilacions indegudes". "Reobrir el sumari per practicar diversos centenars de diligències frustaria tota expectativa d'enjudiciament en un termini raonable", recull la interlocutòria.  En les al·legacions de la defensa, també demanaven a la sala que es pronunciés sobre si concorren o no els elements de la rebel·lió. Els magistrats es neguen a pronunciar-se i argumenten que en aquest moment processal només han de fixar si tanquen la instrucció i obren judici oral. "Amb l'obertura de judici oral no es prejutja ni la qualificació jurídica dels fets ni la responsabilitat dels presumptes culpables dels mateixos, sense la necessitat d'esclarir-los", recull la interlocutòria.  També al·legaven indefensió perquè no podien accedir als documents de la causa penjats en un núvol a Internet. Els magistrats repliquen que tots els documents que s'han tractat informàticament ja existien en paper i que, en base a aquest format, no hi va haver cap queixa dels advocats defensors.  Tot allò que el tribunal ha rebutjat ara, les defenses ho poden tornar a sol·licitar quan presentin els seus escrits. I així ho indiquen els magistrats en la interlocutòria. Les defenses presentaran escrit després que ho hagin fet la Fiscalia, Advocacia de l'Estat i VOX.  5 dies per conèixer penes La Sala Penal dona 5 dies a les acusacions perquè formulin escrits d'acusació. En aquests, Fiscalia, Advocacia de l'Estat i VOX hauran de determinar un a un quants anys de presó sol·liciten i per quins delictes. Serà el moment, doncs, de saber si es manté l'acusació de rebel·lió o si, per contra, es rebaixa. ERC i PDeCAT han demanat al govern espanyol que insti la Fiscalia a retirar o rebaixar les acusacions per rebel·lió com a condició per posar-se a negociar els pressupostos del 2019 acordats per l'executiu de Pedro Sánchez i Podem.  També hauran de presentar els seus escrits l'acusació popular –exercida per VOX- i l'advocacia de l'Estat, que es va personar inicialment per l'existència d'un delicte de malversació però que també podria formular acusació per a la resta de delictes.  També està pendent que la Fiscalia formuli els escrits l'Audiència Nacional, que ha processat l'excap dels Mossos, Josep Lluís Trapero, la intendent Teresa Laplana, l'exdirector dels Mossos, Pere Soler, i l'exsecretari general d'Interior, Cèsar Puig. La Sala Penal va tancar la instrucció el passat 15 d'octubre i donava 5 dies al ministeri públic. En el seu moment, la Fiscalia de l'Audiència Nacional ja va avançar que demanaria més temps. Tot fa pensar, doncs, que es donin a conèixer conjuntament els escrits contra els processats a l'Audiència Nacional i al Tribunal Suprem.  Dos nous membres al tribunal Fins ara, havia transcendit quins magistrats integrarien el tribunal que dictaria la sentència. Manuel Marchena en serà el ponent i també l'integraran Andrés Martínez Arrieta, Juan Ramón Berdugo, Lucano Varela i Antonio del Moral. En la interlocutòria, es dona a conèixer els dos noms dels magistrats que completaran el tribunal: Ana Ferrer i Andrés Palomo.

Summary: El Suprem tanca la instrucció del procés, obre judici a 18 processats i dona 5 dies per presentar escrits d'acusació


El secretari general de la Crida, Toni Morral, assegura que la plataforma no ha de ser vista pels partits polítics "com una amenaça". Després de reunir-se amb el president de La Crida, Jordi Sànchez, a Lledoners, Morral ha afirmat que "no tenen cap problema amb els partits polítics, ni amb el PDeCAT ni amb ningú" i que la formació "de moment" no es planteja presentar-se a les eleccions. En aquest sentit, ha reconegut que malgrat que "tenim el partit polític registrat per quan ens vulguem presentar", només ho farien en cas que "es donin les condicions per guanyar". Sànchez i Morral han preparat la reunió que celebrarà la direcció de la Crida aquest dimecres. A la sortida, el secretari general ha volgut remarcar que la formació el que pretén és ser "un espai molt transversal" que agrupi entitats i organitzacions polítiques. "Una aposta unitària per assolir l'objectiu del mandat de l'1 d'octubre", ha ressaltat, tot insistit en el fet que la plataforma "no vol anar contra cap partit polític, sinó ser un espai per a la unitat". Una plataforma unitària El secretari general ha anunciat que malgrat que la Crida s'ha registrat com a partit polític, "de moment" la intenció no és presentar-se a les eleccions sinó "organitzar-nos, fer créixer el territori i la vida política del país". En aquest sentit, ha volgut deixar clar que la formació només es plantejaria a uns comicis, utilitzant la fórmula de "plataforma unitària" i "quan valgui la pena i donant-se les condicions per guanyar". La visita a Sànchez Morral ha explicat que ha vist al líder de La Crida "fort" a Lledoners i "molt posat en exercir tota l'activitat política i totes les responsabilitats que ara exerceix com a president de la Crida". La trobada, ha dit, els ha servit "per preparar la primera reunió del govern" de la plataforma, que se celebrarà aquest dimecres a la tarda, i buscarà establir "les bases organitzatives" i quin ha de ser "l'impuls" inicial de la plataforma. Malgrat l'imminent trasllat de Sànchez a Soto del Real pel judici, Morral confia en poder mantenir "el contacte" tot i que el líder independentista li ha transmès que diposita "tota la confiança" en la nova direcció.

Summary: Morral afirma que els partits no han de veure la Crida "com una amenaça"


Catalunya va ser la tercera Comunitat Autònoma que més societats va constituir per habitant l'any 2019, segons es desprèn de l'estadística d'aquell exercici publicada pel Registre Mercantil Central. En concret en va constituir una per cada 420 habitants, per darrere de les Illes Balears, que en va registrar una per cada 378, i de Madrid, amb una per cada 300. Totes tres i el País Valencià, amb una empresa per cada 454 habitants van superar la mitjana estatal, que va ser d'una empresa per cada 495 habitants. Al final de la llista, Castella – La Manxa en va constituir una per cada 872 habitants, Cantàbria una per cada 900 i Extremadura va constituir una firma societària per cada 934 habitants. Una de les figures empresarials més habituals és la societat limitada, i en aquest sentit la demarcació provincial de Barcelona es va situar en el tercer lloc del rànquing, amb 2,54 empreses d'aquest tipus per cada mil habitants. Per davant, la província de Madrid, amb 3,2 SL per cada mil habitants, i la de Màlaga, amb 3,1. Les que en van crear menys van ser la província de Terol amb 0,8, Jaén amb 0,77 i Palència amb 0,76. Des del punt de vista del tipus d'activitat, Catalunya destaca en l'àmbit de la construcció, atès que l'any 2019 s'hi va crear una de cada cinc empreses d'aquest sector del conjunt de l'Estat. També va ser motor en hostaleria, igualment amb una de cada cinc. En l'àmbit del turisme, a Catalunya es van crear el 17,5% de firmes del total espanyol. Pel que fa a les energies renovables, Catalunya va ser la segona Comunitat Autònoma on més empreses dedicades a aquesta activitat es van crear l'any 2019, concretament el 14,9% del total. La primera, amb un 30,4% del total, va ser la Comunitat de Madrid.

Summary: Catalunya va ser la tercera Comunitat que va crear més societats per habitant l'any 2019


Els transbordaments van augmentar un 26% i les importacions un 8% ACN Barcelona.-El tràfic de contenidors al Port de Barcelona va augmentar un 9,5% fins al febrer, xifra que suposa un total de 567.762 TEU, gràcies a la bona evolució dels transbordaments, és a dir, dels contenidors descarregats que després són embarcats cap a la seva destinació final en créixer un 26%. Pel que fa les importacions, es van incrementar un 8%. Per mercats, els països que han experimentat un major dinamisme en els seus intercanvis amb el Port de Barcelona són la Xina (+4%), Algèria (+13%), Estats Units (+18,5%), Japó (+5%), Tailàndia (+28,5%) i Malàisia (+50%). Pel que fa el tràfic total del Port, incloent tots els segments de càrrega, es van registrar 10,7 milions de tones, resultat que iguala el tràfic del mateix període de l'any passat. El sòlids a granel també s’han mantingut estables respecte als dos primers mesos de 2018, amb 796.600 tones de càrrega. Per la seva banda, els líquids a granel han retrocedit un 7,8%, degut sobretot al descens de la gasolina i del fuel. En canvi, destaca l’increment dels productes químics (+22,8%) i dels biocombustibles (+86%). Les autopistes del mar que connecten Barcelona amb diverses destinacions d’Itàlia i del nord d’Àfrica han transportat 24.241 unitats de transport intermodal (UTI), equivalents a camions, plataformes o remolcs. Aquesta xifra es tradueix en un increment del 2% respecte a l’any anterior. Fins al mes de febrer el Port de Barcelona ha rebut 293.556 passatgers (+1%), un volum que inclou tant els usuaris de ferris de línia regular (118.272 persones), com els creueristes, que van superar els 175.000. Durant aquests dos primers mesos de l’any, els passatgers de ferris han crescut un 10%, mentre que els creueristes han registrat un descens del 4%.

Summary: El tràfic de contenidors al Port de Barcelona creix un 9,5% fins al febrer


El president de la Generalitat, Quim Torra, ha celebrat la "unitat" dels partits independentistes catalans a l'hora de votar en contra de la la pròrroga de l'estat d'alarma, que es va debatre dimecres al Congrés, i ha defensat mantenir aquesta oposició al decret. "Nosaltres seguirem votant que no fins que no recobrem les competències", ha dit aquest diumenge en roda de premsa en considerar que les crides del president espanyol, Pedro Sánchez, al diàleg, la cogovernança i la desescalada institucional són "retòrica". Torra ha participat a la reunió que Sánchez ha mantingut per videoconferència amb els presidents autonòmics i no hi ha constatat cap canvi respecte de convocatòries anteriors: "Són diferents monòlegs i no hi ha debat". A la compareixença que ha ofert posteriorment, ha deplorat que l'executiu espanyol hagi buscat el suport de Cs per a la darrera pròrroga i ha lamentat que "cada vegada més" el PSOE i Unides Podem "prefereixen uns altres aliats" i no debatre amb l'independentisme que no "renunciarà mai al dret a l'autodeterminació de Catalunya", ha subratllat. "He vist molts Pedro Sánchez amb cares molt diferents: el de la moció de censura, el de Pedralbes, però després el que trenca el diàleg i no m'agafa el telèfon", ha enumerat. El cap del Govern ha avançat que demà dilluns la Generalitat estudiarà quines regions sanitàries que encara no ho hagin fet passin a la fase 1 del desconfinament –per ara només ho faran l'Alt Pirineu i Aran, les Terres de l'Ebre i el Camp de Tarragona– i ha mostrat el seu suport al president de la Generalitat Valenciana, Ximo Puig, que s'ha queixat pel fet que el Ministeri de Sanitat no hagi autoritzat el canvi de fase a totes les àrees que l'executiu valencià volia. Torra també ha afirmat que les autoritats valencianes "ho fan correctament" si es basen en "criteris sanitaris i mèdics", com fa Catalunya. "Si escoltes que les decisions s'han pres perquè uns 'lobbies' econòmics t'han pressionat, jo no hi estic d'acord. S'han de prendre les decisions atenent criteris mèdics", ha insistint, al·ludint al fet que la presidenta de la Comunitat de Madrid, Isabel Díaz Ayuso, proposés avançar el desconfinament de la seva regió després de parlar amb empresaris.

Summary: Torra, sobre l'estat d'alarma: "Seguirem votant que no fins que no recobrem les competències"


El president del govern espanyol en funcions assegura que no negociarà "res" que afecti "la unitat d'Espanya, la sobirania nacional i la igualtat dels espanyols" ACN Madrid.-El líder del PP i president del govern espanyol en funcions, Mariano Rajoy, ha advertit aquest dilluns que la seva formació "no permetrà que s'incompleixi la llei" a Catalunya ni negociarà "res que tingui a veure amb la unitat d'Espanya, la sobirania nacional i la igualtat dels espanyols". Rajoy ha transmès aquest missatge a la seva executiva –que ha analitzat el resultat de les eleccions basques i gallegues- i també a la roda de premsa que posteriorment ha ofert a la seu del carrer Génova de Madrid.  El president del govern espanyol en funcions ha recordat explícitament que dimecres que ve el president de la Generalitat, Carles Puigdemont, se sotmetrà dimecres que ve a una moció de confiança al Parlament de Catalunya, on rebrà el suport de la CUP.  Segons Rajoy, ara per ara "no se sap" si aquest vot de la CUP "suposa també donar suport als pressupostos" ni quins efectes tindrà "en temes que importen al conjunt dels espanyols".  "El PP sempre serà partidari del diàleg però no permetrà que s'incompleixi la llei i per descomptat no dialogarem res que tingui a veure amb la unitat d'Espanya, la sobirania nacional i la igualtat dels espanyols", ha dit, perquè "el que és Espanya ho decideixen tots els espanyols i no una part". Pel que fa als comicis bascos i gallecs, Rajoy ha celebrat el resultat "excepcional" a Galícia després d'una campanya "magnífica". També ha felicitat al candidat del PP basc, Alfonso Alonso, que ha obtingut "un resultat molt millor del que deien les enquestes" que situa els populars com un actor "útil" i "clau" al País Basc.  "Estem satisfets i contents pels resultats i penso que hi ha una aposta per l'estabilitat i moderació, perquè es tracta que a Espanya hi hagi governs estables i moderats", ha sentenciat.

Summary: Rajoy adverteix Puigdemont abans de la moció de confiança que "el PP no permetrà que s'incompleixi la llei"


La portaveu del Govern creu que seria "sensible" que els partits independentistes permetessin la doble militància ACN Barcelona.-La consellera de la Presidència i portaveu del Govern, Elsa Artadi, ha replicat al president d'ERC al Parlament, Sergi Sabrià, que la Crida no vol trepitjar ni que desapareguin els partits. En una entrevista a Rac 1, Artadi també ha reivindicat la transversalitat del nou "moviment polític" i ha rebutjat que se li pengin etiquetes al·legant que entre fundadors de la Crida hi ha gent de totes les tendències i famílies: des de l'ecologisme, el socialisme, d'Iniciativa, de la tradició de convergència i de la democràcia cristiana. En aquest context, ha afegit que seria "sensible" que els partits independentistes permetessin la doble militància, tenint en compte que la Crida és un "paraigua per a un moment particular". Artadi ha insistit que la Crida desapareixerà quan es faci efectiva la República i que els partits han de continuar existint. Així mateix, ha assegurat que el moviment polític defuig de les etiquetes perquè se les posa totes.  Per a Artadi, la Crida és una "tercera pota" que vol fer de paraigües i impulsar la unitat per un temps concret. La també consellera de la Presidència ha assegurat que l'objectiu de la Crida no és presentar-se a les eleccions municipals però ha afegit que els fundadors podran decidir si es presenten en uns comicis si ho consideren convenient.

Summary: Artadi replica a Sabrià sobre la Crida: "No volem trepitjar ni que desapareguin els partits"


La dada suposa un increment de tres dècimes respecte els darrers tres mesos de l'any ACN Barcelona.-La Patronal de les Agències d'Ocupació i Empreses de Treball Temporal (Asempleo) ha pronosticat que la taxa d'atur se situarà al 14,7% durant el primer trimestre de l'any, amb una reducció de 196.000 persones en el nombre d'ocupats i un increment de 36.000 aturats. La taxa serà tres dècimes superior a la del quart trimestre de l'any passat, mentre que per al conjunt de l'any la patronal pronostica un increment de l'ocupació del 2,1%, és a dir, 400.000 nous llocs de treball. Asempleo recorda que el primer trimestre de l'any és "estacionalment desfavorable" i que espera un "comportament més negatiu que l'observat en els darrers ds anys, en part com a correcció a l'impuls que es va observar al tancament del 2018". De cara a aquest mes, es preveu una lleugera acceleració el ritme d'ocupació per l'efecte de la Setmana Sant i en l'inici de la preparació de la campanya d'estiu. Posteriorment, el creixement de l'ocupació es moderaria, en la línia amb l'esperat per a l'activitat, segons Asempleo.

Summary: La taxa d'atur a l'Estat se situarà al 14,7% en el primer trimestre de l'any, segons les estimacions d'Asempleo


La formatgeria Mas d'Eroles d'Adrall, nucli que pertany al municipi de Ribera d'Urgellet (Alt Urgell), ha començat a comercialitzar enguany un dels seus productes més venuts, l'Ermesenda, en un nou format de barreta destinat, bàsicament, a partir-lo en llesques per a ser cuinades a la raclet. La idea la va tenir un dels seus clients quan va demanar si era possible adaptar aquest formatge, rodó i amb un pes de gairebé tres quilos, a la mida de les safates que habitualment s'utilitzen per a fondre'l en aquest aparell. L'empresa alturgellenca, que elabora artesanalment uns 14.000 quilos de formatge a l'any, també està experimentant amb un nou producte fet a partir de llet crua d'ovella i que vol assimilar-se a un de típic de la zona d'Extremadura. Les primeres unitats es podran tastar a la mostra de formatges catalans Lactium, que es celebra a Vic el 12 i 13 de maig. Dins l'obrador de Mas d'Eroles s'elaboren cada setmana prop de 300 quilos de formatge, tots de forma artesana. Aquesta empresa alturgellenca va iniciar l'activitat al 2001 i, després d'anys de creixement, es planteja com a principal repte mantenir la seva producció actual amb la mateixa qualitat, però sense deixar d'introduir novetats al mercat. Una de les principals que està impulsant enguany té a veure amb la presentació d'un dels seus productes estrella, l'Ermesenda, que a banda de poder-se adquirir en format gros i rodó s'està començant a comercialitzar en una nova mida més petita i allargada. Tal com ha explicat el formatger Salvador Maura, l'objectiu és que, un cop partit en llesques, tingui la forma de les safates de la raclet. L'apartat dels cremosos, com l'Ermesenda, forma part d'un ampli ventall conformat per setze tipus de formatges diferents. Aquest està fet amb llet crua d'ovella i rentat amb aigua i sal per afavorir l'actuació dels llevats. Un altra varietat que han començat a experimentar aquest 2018 i que comercialitzaran amb el nom de Trèvol també és d'estil cremós i d'ovella. En aquest cas, però, el que es busca és atansar-lo al sabor d'un que és típic de la zona d'Extremadura. De moment, tenen només set unitats preparades per a la venda i aquestes es podran adquirir a la mostra de formatges catalans Lactium, que té lloc a Vic aquest cap de setmana del 12 i 13 de maig. Per Maura, la diferència entre un formatge de llet de vaca, cabra i ovella no es troba tant en el tipus d'animal sinó en la seva alimentació i el procés d'elaboració. De fet, la majoria de la seva producció és de vaca i un deu per cent és d'ovella, tot i que, segons ha dit, alguns dels seus clients quan el tasten pensen que els fets amb llet de vaca són de cabra o ovella pel seu gust i "potència". En aquest sentit, ha explicat que saber i triar en funció del que aquests mengen és important per poder obtenir després un producte de qualitat.  Amb l'objectiu de donar a conèixer tot el que fan a la formatgeria des de fa gairebé 18 anys i posar-lo en valor, l'estiu de 2015 van decidir obrir un espai de tast a la part de la botiga per presentar tant el seus formatges en fred com dins de plats elaborats que van, per exemple, des d'una sopa escaldada de pa de sègol amb formatge, a raclets o fondues. Tot plegat, segons el formatger de Mas d'Eroles, per "explorar totes les possibilitats que dona el formatge a la cuina".

Summary: Una formatgeria de l'Alt Urgell elabora un producte en format barreta i pensat per fer llesques per fondre a la raclet


Els CDR havien convocat a les 7 del matí ACN Mataró.-Un grup de persones talla l'N-II en els dos sentits de la marxa davant de l'estació de Mataró (Maresme), segons ha informat el Servei Català de Trànsit. Els CDR havien convocat a les 7 del matí per reprendre les mobilitzacions iniciades dilluns després de conèixer la sentència del Tribunal Suprem sobre l'1-O. "La repressió no ens aturarà!", han exclamat els comitès a través de Twitter, on han recomanat agafar roba d'abric.

Summary: Tallen l'N-II davant de l'estació de Mataró


El sector pesquer català ha perdut uns 9 milions d'euros per culpa del coronavirus, segons dades publicades aquest dijous per la conselleria d'Agricultura, Ramaderia, Pesca i Alimentació. Així, l'aturada de l'activitat extractiva per causes sanitàries i la caiguda de la demanda pel tancament de la restauració i l'hostaleria ha impactat molt negativament en el sector, que ha vist com la recaptació a les llotges entre el 13 de març i el 15 de maig queia un 50% respecte a la mitjana del mateix període dels últims tres anys. Segons el Govern, les pèrdues per embarcació són d'uns 14.801 euros. Tot i que des del segon mes de confinament la pràctica totalitat de la flota ha tornat a l'activitat, el tancament de la restauració continua afectant la demanda i fa caure els preus. Les dades de la conselleria d'Agricultura indiquen que la flota d'encerclament, que centra les captures en els petits pelàgics com la sardina i el seitó, ha patit una reducció d'ingressos del 59%, amb unes pèrdues estimades de 2,3 milions d'euros. La flota d'arrossegament, que s'encarrega de les captures de peix blanc i marisc, principalment lluç o gamba rosada, ha patit una disminució d'ingressos del 51% i estima unes pèrdues de 5,3 milions. Pel que fa a la flota d'arts menors, que és molt diversa i amb captures que van des del peix blanc de fons, fins als crustacis, mol·luscs, la sèpia i el pop o el cargol de punxes, la caiguda d'ingressos ha estat del 32%, amb unes pèrdues d'un milió d'euros. A més de la pesca professional des d'embarcació, a Catalunya es practiquen modalitats de marisqueig i de pesca professional en aigües continentals a peu que, tot i ser de poca importància econòmica a escala global, són especialment importants en alguns territoris, com les Terres de l'Ebre. En el cas de la pesca del cranc blau, l'objectiu és ecosistèmic, frenar l'expansió de l'espècie introduïda. La disminució d'ingressos d'aquesta modalitat durant el període avaluat ha estat del 69%, més de 200.000 euros. El territori més afectat per la crisi de la covid-19 ha sigut la demarcació de Girona, amb unes pèrdues que s'han enfilat fins als 3,24 milions d'euros. En total, a les comarques gironines la recaptació en primera venda a les llotges ha sigut 3,21 milions d'euros entre el 13 de maig i el 15 de maig, la meitat que la mitjana dels tres anys anteriors, de 6,45 milions. Durant els dos mesos de confinament, Barcelona i les Terres de l'Ebre han patit una disminució dels ingressos similar, amb pèrdues de 2,37 i 2,12 milions d'euros, respectivament. En comparació amb els tres exercicis anteriors, han guanyat 2,4 i 2,3 milions d'euros, un 49 i un 48% menys que la recaptació mitjana dels tres exercicis precedents. Al Camp de Tarragona, la recaptació en primera venda a les llotges ha sigut d'1,15 milions, una disminució del 56% en comparació amb els ingressos de mitjana aconseguits entre el 2017 i el 2019. A les comarques tarragonines, la covid-19 ha provocat pèrdues d'1,45 milions d'euros.

Summary: El sector pesquer català pateix unes pèrdues de 9 milions d'euros pel coronavirus


L'Ajuntament de Barcelona ha desactivat aquest matí l'alerta del Pla Bàsic d'Emergència Municipal per ventades, ja que les condicions meteorològiques han millorat i han disminuït els serveis dels Bombers relacionats amb les ratxes de vent a la ciutat. Es va activar l'alerta dimecres a dos quarts de dues de la tarda. Des de la matinada de dimecres, els Bombers de Barcelona han atès 77 serveis per incidències relacionades amb el vent, bàsicament per caiguda de branques o arbres, tendals o antenes.

Summary: Desactivada l'alerta del Pla Bàsic d'Emergència Municipal de Barcelona per ventades


La policia local de Vilafranca del Penedès ha detingut un jove com a presumpte autor de dos delictes de robatori amb violència i un delicte de furt. Passades les onze de la nit del 14 d'agost, es va alertar a la policia que una persona havia rebut una forta estrebada de la bossa de mà quan entrava a casa seva. Durant el servei per localitzar la persona descrita es va detectar a la zona un grup de persones atenent una persona gran que també havia estat víctima d'un robatori de la bossa de mà i que va requerir atenció mèdica. Els agents van localitzar a la plaça Penedès un jove que coincidia amb la descripció de les víctimes i en l'escorcoll van trobar-li una cartera amb documentació, diners en efectiu i dos telèfons mòbils.  Les dues víctimes dels fets van resultar ferides i van requerir atenció mèdica. Una d'elles va patir una fractura de l'húmer i l'altra va haver de ser atesa per una contusió cranial.  L'home va ser detingut i traslladat a les dependències de la policia local.

Summary: Detingut un jove com a presumpte autor de dos robatoris amb violència i un furt a Vilafranca del Penedès


Catalunya va registrar 71.238 naixements el 2014, una xifra que representa una disminució del 0,5% en relació amb el 2013 i una taxa de natalitat de 9,6 naixements per cada 1.000 habitants, segons les dades provisionals de l'Institut d'Estadística de Catalunya (Idescat). L'augment del nombre mitjà de fills per dona, que passa d'1,33 el 2013 a 1,37 el 2014, ha atenuat una caiguda previsible en la xifra de naixements a causa de la disminució del nombre de dones en edat de tenir fills. L'edat de la maternitat es manté pràcticament igual que l'any anterior a Catalunya, situant-se en 31,7 anys i l'edat mitjana al naixement del primer fill en 30,4 anys. A les comarques gironines i Ponent és on les dones tenen el primer fill en edats més joves.

Summary: Catalunya va registrar 71.238 naixements el 2014, un 0,5% menys que l'any anterior


Metges de Catalunya (MC) ha denunciat a través d’un comunicat la “passivitat” de l’Administració i les empreses de salut davant l’“augment incontrolat” d’agressions a facultatius en centres sanitaris. Segons les dades que aporta el sindicat mèdic, Catalunya ocupa el primer lloc del rànquing de comunitats autònomes amb un major nombre d’atacs contra el personal mèdic. En concret, i segons les mateixes dades, l’any 2016 hi va haver 109 “conductes violentes” en centres sanitaris catalans, un 148% més que l’any anterior (amb 44). A Andalusia, segona comunitat de la llista, n’hi va haver 102 i a Madrid 99. Són dades recollides per l’Organització Mèdica Col·legial (OMC).  Per al secretari general de MC, Josep Maria Puig, tant les empreses sanitàries com la mateixa Administració “tenen bona part de responsabilitat” en l’augment d’aquesta “xacra”, ja que “no han fet prou” per resoldre la “massificació” del sistema i les demores en l’atenció “que sovint desencadenen aquest tipus d’agressivitat”.   Així mateix, acusa els responsables sanitaris de “no haver pres” les mesures dissuasives i preventives “suficients” per evitar les agressions o minimitzar-ne les conseqüències. En aquest àmbit, Puig valora positivament la reforma introduïda l’any 2015 al Codi Penal, segons la qual les agressions als metges en exercici de les seves funcions són atemptats contra l’autoritat pública penades amb entre un i quatre anys de presó. No obstant això, assenyala que l’abast d’aquest article penal “hauria d’ampliar-se per protegir no tan sols els professionals que tenen la condició de funcionaris públics, sinó també el personal mèdic de la sanitat concertada i privada”.   A la vegada, demana a les autoritats públiques i judicials que “vagin més enllà” en la interpretació i el desenvolupament normatiu del Codi Penal i recullin les agressions verbals i altres conductes de vexació o menyspreu que pateixen els metges, perquè també siguin perseguides d’ofici.   Finalment, Puig requereix a l’Administració un “compromís ferm” per eradicar aquest problema i un “esforç” per facilitar al metge agredit l’assessorament legal, la defensa jurídica, l’assistència sanitària i psicològica necessària, i la persecució d’ofici de l’agressor.   Segons subratlla MC, les dades de l’OMC també evidencien un increment del nombre d’agressions a metges de tot l’Estat espanyol, de 361 l’any 2015 a 495 l’any 2016, un 37% més. Les víctimes són majoritàriament dones –un 58% enfront d’un 42% d’homes–, però varia en funció de la tipologia d’agressió, ja que les amenaces i els insults són més freqüents en metgesses i les lesions en metges.

Summary: Metges de Catalunya denuncia la “passivitat” dels responsables sanitaris davant “l'augment” d’agressions a facultatius


Annabel Moreno (ERC) és la nova alcaldessa d'Arenys de Mar (Maresme), després que hagi prosperat la moció de censura promoguda per ERC, CUP, PSC, CiU i ICV per fer fora l'alcalde de Junts per Arenys, Estanis Fors. La mateixa alcaldessa assegura que el nou "govern a al valenciana" és una resposta al clima de "desconfiança i opacitat" que, segons ells, provocava el mandat de Fors. L'alcalde sortint ha qualificat el pacte de "batibull inexplicable" i retreu que s'hagin posat d'acord cinc partits molt diferents per fer fora el guanyador de les eleccions: "S'han ajuntat un partit independentista, un d'esquerres que no és independentista, una regidora comunista, un de dretes i un partit anticapitalista". La petita sala de plens de l'Ajuntament d'Arenys de Mar ha quedat més petita del compte davant el ple de moció de censura d'aquest dimecres. El públic dividit, aproximadament, al cinquanta per cent. Aplaudiments per a la nova alcaldessa i també per a l'alcalde sortint que, de fet, s'ha endut l'ovació més llarga de la sessió quan ha finalitzat el seu discurs. La possibilitat de moció de censura, de fet, s'ensumava des de l'endemà mateix del ple d'investidura del passat mes de juny. Fors i Moreno van empatar a sis vots, però llavors el cap de llista de Junts per Arenys va ser investit en encapçalar la llista més votada. Ara, la incorporació d'altres actors del costat de la candidata d'ERC han propiciat el canvi. "No ha estat difícil posar-nos d'acord", assegura Moreno. El "clima de desconfiança i opacitat", la dificultat per aprovar els pressupostos, l'existència de "factures difícils de justificar" i la crisi de govern provocada per la sortida de la regidora del PP han dut la resta de grups de l'oposició a signar el pacte. Els portaveus de PSC, ICV i CiU –el regidor nacionalista ja no forma part de cap dels dos partits de la coalició– han justificat l'acord en la mateixa línia i es conjuren per treballar pel municipi. La CUP, que també ha signat la moció no s'incorporarà al govern municipal, d'acord amb el que ha decidit la seva militància. La regidora del PP, Belen Quintero, exsòcia de Fors al govern municipal, s'ha abstingut en la votació de la moció de censura. Assegura que no es penedeix de la decisió malgrat les conseqüències, però també lamenta que la situació hagi desembocat en la moció de censura: "No hi ha més camí que acceptar la moció, però no hi ha motius. Haurien d'haver fet un govern més ampli i donar suport a la llista més votada". Maniobra "injustificada" Per l'alcalde sortit, Estanis Fors, el pacte dels grups de l'oposició és un "fet insòlit" que no té justificació i assegura que "el poble no ho entén". Legalment, diu Fors, tenen dret, però els recorda que l'eina de la moció de censura està pensada per a "situacions límit" que en el cas d'Arenys de Mar, assegura, no es donen. Fors ha carregat durament contra alguns del grup que formen part del nou pacte de govern. Al PSC l'acusa de "jugar a 'la puta i la Ramoneta'", a ERC d'acumular "rancúnia" per no haver pogut guanyar les eleccions i a CiU de volem "imposar un home de palla" per substituir-lo i intentar defenestrar-lo. El cap de Junts per Arenys adverteix que el "pacte de perdedors" respon a un objectiu "tacticista" que no donarà rèdits electorals als signants de la moció de censura i assegura que a les eleccions municipals de l'any 2019 "les urnes" donaran a Junts per Arenys "la responsabilitat de govern un altre cop".

Summary: L'oposició d'Arenys de Mar aprova la moció de censura que fa fora Estanis Fors


Almenys una persona ha resultat detinguda en una operació contra distribuïdors de material 'top manta' que té lloc aquest dilluns a Barcelona. L'acció, duta a terme per la Guàrdia Urbana, ha estat ordenada per un jutjat d'instrucció, i és fruit d'una investigació prèvia del cos de seguretat local. En el marc d'aquesta actuació s'han escorcollat dos pisos al districte de Sant Martí, concretament al carrer Catània, a prop de Sant Adrià del Besòs. Es dóna el cas que quan la policia es desplaçava a un d'aquests domicilis una de les persones que hi havia ha vist arribar els cotxes patrulla i ha saltat per la finestra. Era un primer pis i l'home ha patit ferides lleus en un braç, segons l'Ajuntament. El dispositiu ha començat cap a dos quarts d'onze del matí, i a les sis de la tarda encara estava en marxa. Les mateixes fonts municipals han explicat que als dos domicilis s'ha trobat una quantitat important de material falsificat de tot tipus. També s'ha volgut emfatitzar que l'operatiu no actua contra els venedors 'top manta', sinó contra els distribuïdors que els abasteixen de producte per vendre al carrer.

Summary: Almenys un detingut en una operació contra distribuïdors de material 'top manta'


Els Mossos d'Esquadra han desarticulat un grup criminal molt actiu que hauria comès dotze robatoris violents i dos encastaments a Barcelona i a l'àrea metropolitana amb la detenció de tres homes, d'entre 20 i 29 anys, de nacionalitat espanyola i que serien multireincidents. Un d'aquests robatoris va ser en una botiga de compra venda d'or al carrer de Secretari Coloma, al barri de Gràcia, el passat 23 de febrer, quan quatre lladres amb els cascs de moto posats en van rebentar a cops de mall l'aparador a plena llum del dia. Hi ha dues persones més pendents de ser detingudes sobre les quals hi ha una ordre de recerca i detenció. Dels tres detinguts, un ha ingressat a presó, l’altre ha quedat en llibertat amb càrrecs i l’altre passa demà a disposició judicial. La investigació es va iniciar arran d’un robatori violent que va passar el febrer passat en un establiment de compra venda d’objectes de segona mà de Barcelona. En aquest cas, un dels atracadors va apuntar amb una arma, semblaria ser detonadora, un dels treballadors de l’establiment. Finalment, es van endur els diners de la caixa registradora. La investigació va permetre confirmar un mateix modus operandi en diversos fets delictius. Els autors utilitzaven motocicletes robades per cometre els robatoris, es posaven cascos i guants per dificultar la investigació policial, utilitzaven malls i en alguna ocasió intimidaven amb armes, actuaven amb violència però no eren violents amb les persones i abans d’actuar planificaven el robatori. El 4 d’abril es van detenir dues de les tres persones que presumptament formen part de la banda, i en paral·lel es van fer quatre entrades i registres judicials. La tercera persona es va escapolir, però va ser detingut uns dies més tard. La policia considera que aquest tercer detingut és un dels líders del grup. L’acció policial ha permès recuperar 9.500 euros i joies i objectes de valor.

Summary: Cau la banda que va robar a cops de mall i a plena llum del dia una botiga de compra venda d'or de Gràcia


L'equip de govern de Sant Feliu de Pallerols (CiU) ha anunciat que encarregarà una auditoria externa per posar fi al que consideren unes "acusacions sense fonament" de l'únic partit a l'oposició sobre unes suposades irregularitats en els comptes municipals. Units per Sant Feliu-ERC-AM va anunciar fa uns dies que ho portarien a la Sindicatura de Comptes en considerar que els números no s'ajusten a la realitat i denunciar que no han pogut comprovar-ho tot i portar mig any reclamant els extractes bancaris a l'equip de govern. L'equip de govern també s'ha compromès a posar a disposició dels ciutadans perquè puguin consultar l'informe resultant i ha lamentat que aquestes acusacions hagin pogut perjudicar el bon nom d'aquest poble de la Garrotxa i a la gent que treballa a l'administració local.   En un comunicat firmat per l'alcalde Joan Casas (CiU), l'equip de govern afirma estar "cansat de tanta recriminació" per part del partit a l'oposició. Consideren que aquestes denúncies "falses i infundades" han comportat un "desgast polític" i també han perjudicat els veïns, empreses i comerços pel "mal nom" que han donat al poble. A més a més, denuncien que aquestes reiterades acusacions, demandes i actuacions també han "obstaculitzat" la feina administrativa del dia a dia.  És per això que estan decidits a encarregar una auditoria externa. En la pròxima junta de Govern Local s'acordarà demanar varis pressupostos a empreses especialitzades en auditories públiques. "I així, poder deixar clara d'una vegada la qüestió i veure d'on venim, on som i cap on anem", es diu en el comunicat.  L'equip de govern també lamenta que aquesta operació comporti haver de destinar-hi uns recursos que no estaven previstos als pressupostos però defensa que és la manera per posar "punt i final" a la insistent demanda de documentació, als entrebancs que ocasiona en la feina diària i a les acusacions sense fonament". L'informe de l'auditoria quedarà a disposició de tots els veïns que vulguin fer les consultes oportunes. Els seus impulsors confien que, un cop presentat el document, es podrà "iniciar una activitat municipal constructiva i deixar enrere tots els rumors desacreditacions i notícies que només fan mal al bon nom del poble i a la gent que ha treballat i treballa a l'administració local". I també poder continuar amb les actuacions recollides al programa electoral.  La denúncia de l'oposició   Units per Sant Feliu-ERC-AM va anunciar el 27 d'abril passat la intenció d'acudir a la Sindicatura de Comptes en considerar que s'havien comès irregularitats en els comptes municipals i que calia depurar responsabilitats. Concretament parlaven d'ingressos que no s'han comptabilitzat i l'"ocultació" dels interessos de demora derivats d'una sanció d'hisenda relacionada amb els IVA aplicats a una polèmica urbanització del pla de Bastons. L'endemà, l'alcalde va defensar la gestió de l'equip de govern i va assegurar estar "ben tranquil" perquè si la Sindicatura de Comptes actua es demostrarà que s'ha fet correctament. Casas també els va acusar de voler "guanyar als jutjats allò que no van poder fer-ho a les urnes" i d'intentar "desgastar" l'equip de govern. Referent a l'acusació que els va fer Units Per Sant Feliu-ERC-AM de no haver-los lliurat la documentació requerida en diferents ocasions, l'alcalde va respodnre que si no s'havia fet era perquè no era legal i perquè es tractava d'exercicis ja tancats.  Es dóna la circumstància que des del 2015 un jutjat d'Olot està instruint una querella contra el consistori que un antic regidor d'Units per Sant Feliu va presentar a títol personal per irregularitats en la urbanització del pla de Bastons. L'alcalde, el primer tinent d'alcalde, el secretari municipal, un enginyer i un arquitecte van declarar a finals de gener davant del jutge com a imputats per delictes de prevaricació, tràfic d'influències, falsedat documental i frau.

Summary: Sant Feliu de Pallerols encarregarà una auditoria per posar fi a les "acusacions infundades" per irregularitats


El col·lectiu del Banc Expropiat ocupa des de fa cinc dies l'antic CAP Quevedo del districte barceloní de Gràcia, situat al carrer Quevedo 13-17. El col·lectiu ho va anunciar dissabte a Twitter per evitar un desallotjament exprés i aquest cap de setmana ha obert les seves portes per mostrar-lo als veïns. A través d'un comunicat, han denunciat que aquest espai està en desús des de fa tres anys i detallen que és propietat de la Tresoreria General de la Seguretat Social. El col·lectiu vol que aquesta sigui la seva nova seu, un cop es desallotgi el número 173 de la Travessera de Gràcia, una antiga sucursal bancària buida situada a menys de 50 metres del seu primer local que es va desallotjar i tapiar. D'aquesta manera, volen oferir un espai a entitats com els esplais Espurna o el Matinada, que fa anys que reclamen un local. Segons el col·lectiu Banc Expropiat, Ajuntament de Barcelona tenia la gestió del CAP a partir d'un conveni amb la propietat.

Summary: El Col·lectiu Banc Expropiat ocupa l'antic CAP Quevedo de Gràcia


La línia Barcelona-Vallès de Ferrocarrils de la Generalitat de Catalunya (FGC) presenta retards de consideració des de poc abans de les quatre de la tarda després que un comboi hagi atropellat mortalment una persona a l'estació de Sant Cugat del Vallès, segons han confirmat fonts de FGC i de Protecció Civil. L'accident ha tingut lloc per causes que s'investiguen, i ha obligat a interrompre la circulació de trens per les dues vies que hi ha en aquest punt. Més tard, cap a dos quarts i mig de cinc, s'ha pogut reobrir una de les dues vies, per la qual cosa es fa circular els combois de les línies S1, S2, S5, S6 i S7 de manera restringida. Protecció Civil ha activat la fase de prealerta del pla d'emergències Ferrocat. Efectius dels Bombers, dels Mossos d'Esquadra i del Sistema d'Emergències Mèdiques (SEM) han actuat al lloc dels fets.

Summary: Retards de consideració a la línia Barcelona-Vallès de FGC per un atropellament a Sant Cugat


Tres persones han perdut la vida a les carreteres catalanes durant aquest cap de setmana ACN Torà.-El conductor i únic ocupant d'una motocicleta va morir aquest diumenge en una sortida de via a l'LV-3003, al seu pas per Torà (Segarra), segons ha informat el Servei Català de Trànsit. El sinistre es va produir a tres quarts de vuit del vespre quan per causes que es desconeixen la motocicleta va sortir la via. El conductor és un home de 55 anys, E.M.B., de nacionalitat espanyola i veí del municipi. Arran de la incidència, es van activar cinc patrulles dels Mossos d’Esquadra, dues dotacions dels Bombers de la Generalitat, i dues ambulàncies del Sistema d’Emergències Mèdiques. En total, tres persones han perdut la vida aquest cap de setmana a les carreteres catalanes després del xoc entre dos cotxes i un camió a l'AP-7, Castellví de Rosanes (Baix Llobregat).  En l'accident, van morir un home de 77 anys i una dona de 76 anys, mentre que un home de 56 anys va resultar ferit de poca gravetat i un altre de 37 va resultar ferit lleu i va ser donat d'alta 'in situ'.

Summary: Mor el conductor d'una motocicleta en una sortida de via a Torà


La ciutat compta amb una xarxa pedalable de 28,4 quilòmetres i té diversos projectes per ampliar-la ACN Girona.-  Ja estan en marxa les obres per construir un carril bici per sota del viaducte del tren a Girona, que anirà des de la zona de la Copa fins a l'enllaç amb la plaça Poeta Marquina, molt a prop de l'estació. Els treballs han d'estar llestos en sis mesos i la previsió és que ja es pugui circular amb bicicleta per aquest nou carril (de 1.080 metres) a finals d'any. Aquest carril bici es paga amb part dels diners que l'ajuntament va ingressar amb la venda d'una parcel·la de les hortes de Santa Eugènia, on s'han situat dos establiments comercials. L'obra obliga a eliminar 39 aparcaments de sota les vies. L'ajuntament té en marxa diversos projectes més per ampliar la xarxa pedalable a la ciutat, que actualment és de 28,4 quilòmetres. També està en converses amb municipis veïns com Vilablareix, Salt, Celrà o Fornells per ampliar la xarxa a aquests municipis. Aquest setmana han començat ja els treballs per construir aquest carril bici per sota del viaducte del tren. Les bicicletes circularan per l'espai que hi ha entre els pilars del viaducte i l'obra obliga a eliminar fins a 39 places d'aparcament. Els treballs tenen un termini d'execució de sis mesos i han d'estar enllestits a finals d'any.  El carril bici transcorre per 1.080 metres des de la zona del pont de Pedret (a tocar de la Copa) fins a la plaça Poeta Marquina, molt a prop de l'estació de trens i autobusos. Aquest carril bici es pagarà amb part dels diners que l'ajuntament va ingressar amb la venda d'una parcel·la de les hortes de Santa Eugènia, on s'han situat dos establiments comercials. S'han adjudicat per 266.558,13 euros a l'empresa Obres i Paviments Brossa. L'alcaldessa de Girona, Marta Madrenas, ha explicat que aquesta acció s'inclou en el "compromís per la mobilitat sostenible" per fer una "ciutat amable". El regidor d'Urbanisme, Mobilitat i Via Pública, Joan Alcalà, ha remarcat que les obres que han començat aquesta setmana "transformaran la ciutat" ja que el nou carri bici esdevindrà "un eix fonamental de connexió nord-sud de la ciutat". Darrera de l'obra hi ha l'objectiu de connectar el barri del Pont Major amb la plaça de Salt. Més projectes en previsió   Aquesta actuació està cofinançada pel Departament d'Empresa i Coneixement de la Generalitat de Catalunya a través de la taxa turística. Girona va recaptar el 2015 un total de 400.000 euros i el consistori va decidir dedicar-los a ampliar la xarxa pedalable, que actualment és de més de 28 quilòmetres.  El Pla de mobilitat de Girona, aprovat el desembre del 2014, preveia la construcció de 10,9 quilòmetres de xarxa pedalable en sis anys. Des del 2014, s'han construït sis quilòmetres de xarxa pedalable.   Entre els propers projectes d'ampliació hi ha el tram del carrer del Carme, el carril bici de la rotonda de Salt, el camí ral de Domeny a Sant Gregori, la connexió amb un carril bici des de Pedret, passant per Pont Major fins a Campdorà o el del carrer de Santa Eugènia (des de travessia del Carril fins al carrer Nou). L'alcaldessa, Marta Madrenas, ha explicat que estan en contacte amb municipis veïns com Salt, Vilablareix, Celrà o Fornells de la Selva per ampliar la xarxa fins a aquests municipis. "Per a nosaltres és molt important exercir el rol de capitalitat en aquest aspecte i estendre l'aposta per la mobilitat sostenible a tot el territori", ha subratllat.

Summary: El carril bici per sota del viaducte del tren de Girona serà una realitat a finals d'any


La Policia Local de Salou ha interposat 175 denúncies des del 8 de juliol per incomplir l'obligatorietat de dur mascareta a la via pública. Segons les dades facilitades per l'Ajuntament, un 60% de les persones denunciades són de nacionalitat espanyola i la resta són estrangeres, majoritàriament franceses. Més de la meitat de les denúncies s'han posat a la nit, que és la franja horària en la qual s'observa més incompliment. L'alcalde, Pere Granados, ha recordat que la mascareta és essencial per fer front a la propagació de la covid-19 i minimitzar el risc de contagi. El batlle ha posat en valor "l'actitud responsable de majoria de la ciutadania" i ha assenyalat que "el nombre de persones que no compleixen amb la normativa és minoritari".   Per la seva banda, el regidor de Seguretat Ciutadana i Mobilitat, David González, ha destacat "l'excel·lent i eficaç actuació policial a l'hora d'actuar per l'incompliment de l'obligatorietat de portar mascareta a la via i espais públics". El regidor també ha agraït "el comportament cívic de la població de Salou, que prioritza la seva pròpia salut i la de les persones del seu entorn". És obligatori l'ús de mascareta a la via pública, als espais a l'aire lliure i a qualsevol espai tancat d'ús públic o que es trobi obert al públic, i el seu incompliment comporta una sanció de 100 euros. 14 denúncies a Tarragona Per la seva banda, fins dimarts la Guàrdia Urbana de Tarragona havia interposat 14 denúncies a la ciutat per no dur mascareta, segons han informat a l'ACN fonts municipals. Així doncs, mentre a Salou la xifra mitjana de denúncies se situa al voltant de les cinc diàries, a Tarragona és tot just d'una cada dos dies.

Summary: 175 denúncies en un mes a Salou per no portar mascareta a la via pública


El músic Jordi Savall presentarà aquest divendres al Gran Teatre del Liceu el concert 'Ensaladas. Retaules musicals del Renaixement', un collage musical que aproparà al públic que assisteixi al Liceu a figures cabdals del Renaixement hispànic com Mateu Fletxa el Vell o Bartomeu Càrceres entre d'altres. Savall ha explicat que "és una compilació de cançons populars de la primera meitat del segle XVI". El nom 'Ensalada' respon, ha explicat Savall, a que el concert és una conjunció i mescla de diferents estils: "Trobarem l'estil gregorià, moments polifònics i homofònics, moments de dansa i cançó popular on es balla i on es fan imitacions". Acompanyaran el director català els solistes de la Capella Reial de Catalunya i els membres de la Jove Capella Reial de Catalunya dirigida per Lluís Vilamajó.     Savall ha explicat que aquest projecte té a veure amb els que han fet fins ara de caràcter orquestral i operístic. Així mateix, ha apuntat que aquest és concret planteja dues novetats. La primera és "incorporar a un projecte artístic una generació de cantants joves que han estat seleccionats en diferents acadèmies". De fet, es pretén donar "una oportunitat a gent jove molt preparada i molt interessada per demostrar la seva excel·lència artística". La segona novetat és poder escoltar al Liceu unes músiques tan antigues.  Savall ha recalcat que les 'Ensaladas' són "l'equivalent als retaules del segle XVII, on s'interpretaven personatges i escenes, i es feia teatre, dansa i música. Les 'Ensaladas' són unes obres en què s'explica una història i molt sovint aquesta té simbologia religiosa", amb una lluita entre el bé i el mal. El músic ha indicat que això "es fa amb una gran varietat de mitjans que van de la cançó més popular i més coneguda del moment a temes de tot tipus". A les 'Ensalades' s'escoltaran una trentena de cançons populars de l'època cantades amb euskera, català, gascó, francès, castellà, llatí... "És una compilació de cançons populars de la primera meitat del segle XVI".  En aquest concert, Savall recuperarà algunes de les obres més reconegudes de Mateu Fletxa el Vell o el seu col·lega, Bartomeu Càrceres, com per exemple 'La Justa' de Fletxa, que obrirà l’espectacle, o 'El Tiento sobre la batalla de Morales', d'un altre exponent del gènere com Francisco Correa de Arauxo. Altres peces de Mateu Fletxa El Vell com 'El Fuego', 'La Negrina' o 'La Bomba', donaran pas a conèixer el llegat del compositor Sebastian Aguilera de Heredia i a descobrir la creació més cabdal de Bartomeu Càrceres, 'La Trulla'.   La Jove Capella Reial de Catalunya El concert que presenta Jordi Savall al Gran Teatre del Liceu serà una nova oportunitat per als nombrosos joves cantants professionals que han participat en les acadèmies de la Fundació Centre Internacional de Música Antiga, recolzada per Jordi Savall i a partir de les quals ha creat La Jove Capella Reial de Catalunya. Aquesta nova formació coral professional que fa de pedrera a la prestigiosa Capella Reial de Catalunya, neix per oferir un repertori musical amb les veus de joves cantants preparats i dirigits pel tenor Lluís Vilamajó i el mateix Jordi Savall.

Summary: Savall aproparà al Liceu la música de figures cabdals del Renaixement hispànic del segle XVI al concert 'Ensaladas'


El president de la cimera del Canvi Climàtic, Laurent Fabius, ha presentat aquest migdia el principi d'acord per aturar l'escalfament del planeta, un text que les 196 delegacions participants hauran de ratificar aquesta tarda. El text, que té caràcter vinculant, reconeix la noció de "justícia climàtica" i preveu el compromís que la temperatura del planeta no creixi més de dos graus i l'intent d'arribar als 1,5º. Per es preveu que els 100.000 milions d'euros previstos fins al 2020 siguin un "punt de partida" i reconeix la seva "responsabilitat diferenciada" de cadascun dels països per tal de mobilitzar els "mitjans necessaris". Cada cinc anys es farà un balanç col·lectiu dels progressos. El president de la República Francesa, François Hollande, ha qualificat d'ambiciós i realista la proposta: "Teniu l'ocasió de canviar el món. Aprofiteu-la. Per tal que el planeta visqui i la vida visqui", ha sentenciat .

Summary: Principi d'acord a la cimera del clima de París perquè la temperatura del planeta no augmenti més de dos graus


Una dona de 54 ha mort i un home ha quedat ferit greu aquest dimarts a la matinada en un incendi en una casa a Tordera (Maresme), segons han informat els Bombers de la Generalitat. L'incendi s'ha produït al voltant de les cinc de la matinada en una casa situada al carrer Arenys de Mar, a la urbanització Agora Park. L'incendi ha cremat un sofà i el fum ha afectat tot l'habitatge. El foc ja estava apagat quan els bombers han arribat al lloc i ha fet tasques d’inspecció i de ventilació. El ferit ha patit cremades greus de segon grau, a la cara i a les mans i ha estat evacuat en l'ambulància del SEM a l'Hospital de la Vall d'Hebron de Barcelona. Fins al lloc s'hi han desplaçat dues dotacions dels Bombers, dues ambulàncies del SEM i set patrulles del cos dels Mossos d'Esquadra, a més d'efectius de la Policia Local. Una estufa pròxima, l'orígen del foc Tot apunta que l'origen de l'incendi ha estat una estufa engegada que estava molt a prop del sofà, segons ha assenyalat l'alcalde de Tordera, Joan Carles Garcia, en unes declaracions a l'ACN.  L'home ferit, de 45 anys, hauria apagat el foc en adonar-se de l'incendi i després hauria vist que la dona era morta. Ell mateix ha estat qui ha trucat al servei d'Emergències.   L'alcalde ha explicat que es tracta d'una mort accidental i que "és evident" que s'ha produït per inhalació de fum. Tot i així, ha assenyalat que ara els Mossos hauran d'investigar els fets per esclarir dubtes.  L'home i la dona conviuen a la casa d'Àgora Park des de fa anys, tot i que no són nascuts a Tordera.

Summary: Una dona mor en un incendi d'una casa a Tordera


El portaveu del govern espanyol, Íñigo Méndez de Vigo, ha afirmat que la investidura fallida de Jordi Turull és un "nou fracàs" de l'independentisme que "contrasta amb la normalitat" del 155. En la roda de premsa posterior al Consell de Ministres, Méndez de Vigo ha criticat la "maniobra arbitraria" del president del Parlament, Roger Torrent, de convocar el ple d'investidura poques hores abans que diversos diputats, entre ells Turull, haguessin de comparèixer davant del TS. El portaveu ha dit que a Catalunya s'observa d'una banda "molta ideologia que no porta a res, fracàs rere fracàs" de l'independentisme, i de l'altra un govern espanyol que ha apostat "per tornar a la normalitat i solucionar els problemes de les persones".

Summary: La Moncloa afirma que el "nou fracàs" de l'independentisme contrasta amb la "normalitat" del 155


El trànsit a l'àrea metropolitana de Barcelona s'ha reduït un 67% respecte un dijous normal. Així, la circulació de sortida ha baixat un 67,3%, i la d'entrada, un 67,8%, fins les 19.30 hores. Respecte dijous passat, quan ja hi havia confinament, el descens ha estat d'un 20%, tant d'entrada com de sortida. Al matí, entre les 7 i les 10, la baixada ha estat del 72,5% als accessos a la ciutat, un 75,6% a l'interior, i un 60% a les Rondes.

Summary: El trànsit baixa un 67% a l'àrea metropolitana respecte un dia normal i un 20% respecte dijous passat


Marta Vallès i Guarro, la dona de Fèlix Millet, ha mort aquest diumenge als 82 anys, segons ha avançat 'El Punt Avui' i ha pogut confirmar l'ACN. Vallès va ser jutjada pel cas de l'espoli del Palau de la Música com a responsable civil a títol lucratiu i condemnada a pagar 6,4 milions d'euros. La seva condemna, com la de l'expresident del Palau de la Música, encara no és ferma perquè està pendent de què el Tribunal Suprem deliberi sobre els recursos que hi van presentar els seus advocats.La cerimònia de comiat de Marta Vallès es farà dimarts, 3 d'abril, a dos quarts de dues del migdia al Tanatori de Ronda de Dalt de Barcelona.  Marta Vallès va declarar en el judici del cas Palau el 20 de març de l'any passat, ho va fer al costat de les seves filles Clara i Laila Millet i de la dona de Jordi Montull, Mercedes Mir. Totes elles van declarar com a responsables civils a títol lucratiu i com a responsables civils subsidiàries pels diners desviats pels dos exmàxims dirigents de l'entitat musical cap a les arques familiars. En el cas de la família Millet, les tres dones van assegurar que no els estranyaven les grans despeses que tenia la família, ja que s'ho podien permetre pel patrimoni familiar i els molts càrrecs que tenia el pare.

Summary: Mor als 82 anys Marta Vallès i Guarro, la esposa de Fèlix Millet


L'Acadèmia reconeix el seu caràcter i personalitat durant la seva trajectòria professional al cinema i al teatre ACN Barcelona.-L'actriu Rosa Maria Sardà rebrà el Premi Gaudí d'honor 2016, màxim reconeixement del cinema català, pel "caràcter i personalitat amb què ha dotat les seves interpretacions al llarg d'una fructífera trajectòria combinant pantalla i escenari". Així ho ha donat a conèixer aquest dimarts la Junta Directiva de l'Acadèmia del Cinema Català, encapçalada per la seva presidenta, Isona Passola. Sardà acaba d'estrenar la pel·lícula 'Ocho apellidos catalanes' d'Emilio Martínez-Lázaro, seqüela de la comèdia 'Ocho apellidos vascos'; i en teatre, va inaugurar en el mes de setembre la temporada del Teatre Lliure de Barcelona amb l'obra Crec en un sol Déu, sota la direcció de Lluís Pasqual. L'entrega tindrà lloc el 31 de gener a l’Auditori-Fòrum de Barcelona. Anteriorment, han estat distingits amb el Premi Gaudí d’Honor-Miquel Porter el recentment desaparegut Jaime Camino (2009), Josep Maria Forn (2010), Jordi Dauder (2011), Pere Portabella (2012), Montserrat Carulla (2013),Julieta Serrano (2014) i Ventura Pons (2015). Sardà, nascuda l'any 1941 a Barcelona, va debutar als escenaris amb l'obra 'Cena de matrimonios' d'Alfonso Paso, tot i que també ha tingut una trajectòria com a actriu de cinema i televisió i com a directora. El director Ventura Pons li va donar el seu primer paper protagonista a 'Knack', el 1969, i des d'aleshores es va consagrar com a actriu. A Barcelona, va interpretar 'Esperando a Godot', de Samuel Beckett, i 'Madre Coraje y sus hijos', de Bertold Brecht. Al llarg de la seva carrera ha treballat amb autors i directors com Terenci Moix, Josep Maria Benet i Jornet, Lluís Pasqual, Adolfo Marsillach, Josep Maria de Sagarra i Mario Gas, entre d’altres. En la dècada dels 80 va saltar al cel·luloide sota la batuta de Fernando Trueba, Fernando Colomo, Ventura Pons o Pedro Almodóvar. La seva llarga carrera cinematogràfica ha estat reconeguda amb nombrosos premis, entre els quals destaquen dos Goya com a Millor Actriu de Repartiment per 'Sin vergüenza', de Joaquín Oristrell i '¿Por qué le llaman amor cuando quieren decir sexo?', de Manuel Gómez Pereira, i la Medalla d'Or de l'Academia de Cine. En televisió també ha tingut un enorme èxit com a presentadora des dels seus inicis a 'Festa amb Rosa Maria Sardà' i 'Las noches de la tía Rosa', fins a 'Vídeos de primera' i 'Ahí te quiero ver' (Premi a la Millor Presentadora de l'Any).  També ha presentat les gales dels Premis Goya de 1994, 1998 i 2002. Altres guardons que l'actriu ha rebut al llarg de la seva carrera han estat la Creu de Sant Jordi, el Premi Butaca d’Honor de Teatre de Catalunya, Premi Actua d’AISGE, el Premi d'Honor Zinegoak i la Medalla d'Or al Mèrit de les Belles arts. La passada primavera va rebre el premi Max d’Honor 2015 "per ser una figura clau en la història de les Arts Escèniques". A més, pocs dies abans de recollir el Gaudí d’Honor, l’actriu rebrà el Premi Feroz d’Honor 2016, atorgat per l’Asociación de Informadores Cinematográficos de España.

Summary: Rosa Maria Sardà rebrà el Gaudí d'honor 2016


L'expresident de la Generalitat, Carles Puigdemont, ha afirmat que no confia en la voluntat negociadora de l'estat espanyol sobre el procés independentista. "Som conscients que de l'estat espanyol mai en sortirà una plataforma negociadora", ha assegurat el també eurodiputat en una conferència a Prada (Catalunya del Nord). Per aquest motiu, Puigdemont creu que "la única via" per a la república catalana és "la confrontació intel·ligent" amb l'Estat. Segons l'expresident, aquesta confrontació ha d'anar acompanyada d'una estratègia acordada entre les formacions sobiranistes. A més, l'expresident ha apuntat cap al Consell de la República com "el marc per fer possible l'aliança" entre formacions.

Summary: Puigdemont: "Som conscients que de l'estat espanyol mai en sortirà una plataforma negociadora"


Els grups parlamentaris de Cs, PSC-Units, CatECP i PPC han demanat al president del Parlament, Roger Torrent, que inclogui la sessió de control al president del Govern, Quim Torra, al ple que se celebrarà dimecres que ve a partir de les 10:00 hores. Així ho han explicat fonts parlamentàries després de la reunió de la Junta de Portaveus d'aquest dimarts al matí. Cs, PSC-Units, CatECP i PPC entenen que malgrat no hi hagi Govern, sí que hi ha un president que ja ha pres possessió del seu càrrec i que, per tant, hauria de retre comptes davant el ple. Al seu torn, JxCat, ERC i la CUP-CC entenen que mentre no es formi Govern i no s'aixequi l'aplicació de l'article 155 qui hauria de respondre davant el plenari és l'executiu espanyol, amb el seu president, Mariano Rajoy, al capdavant. Fonts del PSC-Units han indicat que Torrent decidirà en els propers dies si inclou o no la sessió de control a Torra a l'ordre del dia del ple de dimecres que ve, 6 de juny. Si en els pròxims dies es pot formar Govern i nomenar tots els consellers, els independentistes ja no veurien objecció a la sessió de control de Torra, sempre i quan es confirmi l'aixecament del 155. Encara sobre aquest tema, fonts parlamentàries indiquen que en cas que es formi Govern abans del ple de dimecres vinent hi ha poques possibilitats que s'hi afegeixi ja una sessió de control als nous consellers. Tanmateix, sí que s'hi afegiria la compareixença de Torra per explicar l'estructura del seu executiu. Fonts de JxCat, Esquerra i la CUP-CC apunten que seria un contrasentit que comparegués Torra en una sessió de control amb el 155 encara vigent. Així, des dels dos grups independentistes es pregunten com ha de poder respondre el president de la Generalitat si encara no pot exercir amb normalitat el seu càrrec, ni tampoc en té totes les competències. D'altra banda, a la sessió plenària de la setmana vinent també es votarà una proposta de llei del PPC per lectura única que demana la modificació de la normativa d'expresidents de la Generalitat, més estricta amb les prerrogatives segons indiquen fonts parlamentàries. També es debatrà i votarà la creació d'una comissió d'investigació del Castor, a proposta d'ERC. Acció penal contra Llarena El grup de Cs també ha presentat un recurs de reposició en contra de l'acord de la Mesa per prendre accions penals contra el jutge del Suprem Pablo Llarena, l'instructor de la causa dels polítics independentistes empresonats a Alcalá-Meco, Estremera i Soto del Real. La majoria de la Mesa ha acordat no admetre a tràmit el recurs de Cs en trobar-lo administratiu i no parlamentari, i ha demanat un informe als lletrats sobre la seva admissibilitat. Llaços grocs Al seu torn, Cs també ha presentat un escrit a la Mesa on s'ha queixat perquè creu que Torrent no garanteix la neutralitat de la cambra, després de la polèmica de divendres passat. El seu portaveu, Carlos Carrizosa, va treure un llaç groc en un escó del Govern, i Torrent va decidir suspendre el ple ja que el diputat de Cs es va negar a tornar-lo a col·locar on estava. El president del Parlament ha anunciat que intentarà fer arribar una proposta de consens als grups per arribar a un acord sobre els llaços grocs i els símbols a la cambra. Cs ha demanat avui un informe jurídic als serveis de la cambra, però la Mesa ha resolt que ho desestima, a l'espera que Torrent pugui arribar a un acord de majories amb els grups. En un altre àmbit, aquest dijous es constituiran les comissions legislatives, un cop els grups hagin arribat ja a un acord per a les seves presidències, després de reunir-se ahir a la tarda. Finalment, la Mesa també ha tancat la qüestió de la delegació de vot del diputat d'ERC Toni Comín, després que ell mateix hi hagi renunciat. De fet, a la reunió d'aquest matí no s'ha discutit el fons de la qüestió, tal com indiquen fonts parlamentàries.

Summary: Cs, PSC, CatECP i PPC demanen a Torrent que inclogui la sessió de control a Torra al ple de dimecres que ve


Substitueix Pilar Castillejo que va renunciar a l'acta a mitjans d'octubre ACN Barcelona.-Carles Riera és des d'aquest dimarts nou diputat al Parlament del grup de la CUP-CC. Hi ha accedit en substitució de Pilar Castillejo, que va renunciar-hi el 14 d'octubre per centrar-se com a tinent d'alcaldia de l'ajuntament de Ripollet –els estatuts de la CUP obliguen a cedir un dels dos càrrecs després d'uns mesos d'adaptació. Riera va concórrer a les eleccions del 27 de setembre del 2015 en el número 11 de la llista de l'esquerra anticapitalista per Barcelona.

Summary: Carles Riera, nou diputat de la CUP al Parlament


L'Audiència de Girona ha jutjat un acusat que s'enfronta a 23 anys de presó per haver fet viure un autèntic calvari a la seva exparella. Tot i que la relació només va durar quatre mesos, de febrer a juny del 2015, la fiscal sosté que el processat controlava la dona en tot moment, se'n burlava, l'amenaçava amb fer-li mal a ella o a la seva filla, no la deixava sortir de casa i l'obligava a mantenir relacions sexuals contra la seva voluntat. Davant del tribunal, l'acusat ha negat els fets, assegurant que la relació amb la seva exparella va ser "del tot normal". La policia el va detenir el 8 de juny del 2015, després que agafés la dona pel coll a la sortida del CAP Güell i l'amenacés en ple carrer. Segons l'acusat, que ja acumula altres condemnes i denúncies per maltractament, aquest episodi va ser un malentès i ell només va "parlar una mica fort". L'exparella, per la seva banda, ha ratificat davant el tribunal els maltractaments a què la sotmetia. A més de la presó, la fiscal sol·licita que el processat no es pugui apropar a la dona durant 46 anys i mig i que hagi de pagar una indemnització de 13.000 euros.

Summary: L'Audiència de Girona jutja un acusat que s'enfronta a 23 anys per haver fet viure un calvari a la seva exparella